Broj: 711-I-2011-P-372/22-02-23

Zagreb, 23. rujna 2022.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva, te Davorina Ivanjeka, Tončice Božić, Aleksandre Jozić-Ileković i Tatijane Vučetić kao članova Povjerenstva, na temelju članka 32. stavka 1. podstavaka 3., 4. i 5. Zakona o sprječavanju sukoba interesa („Narodne novine“ broj 143/21., u daljnjem tekstu: ZSSI/21), **na zahtjev Martine Žibreg, odvjetnice u Odvjetničkom društvu Stipe Grubišić i partneri j.t.d.,** za davanjem očitovanja Povjerenstva, na 187. sjednici, održanoj 23. rujna 2022., daje sljedeće

**OČITOVANJE**

**Vezano uz pravo obveznika iz ZSSI/21-a na isplatu neoporezivih primitaka upućuje se podnositeljicu na utvrđenja** **iz** **Smjernice Povjerenstva, broj: 711-I-134-R-34/22-01-17 od 31. siječnja 2022., i Dopune navedene Smjernice, broj: 711-I-518-R-34/22-02-17 od 12. travnja 2022., objavljenih na mrežnim stranicama Povjerenstva.**

Obrazloženje

Zahtjev za davanjem očitovanja Povjerenstva podnijela je Martina Žibreg, odvjetnica u Odvjetničkom društvu Stipe Grubišić i partneri j.t.d. U knjigama ulazne pošte Povjerenstva zahtjev je zaprimljen 13. rujna 2022. pod poslovnim brojem 711-U-7775-P-372/22-01-2, povodom kojeg se vodi predmet broj P-372/22.

Člankom 8. stavkom 3. i 4 ZSSI/21-a propisano je da su obveznici u slučaju dvojbe predstavlja li neko ponašanje povredu odredba tog Zakona, dužni zatražiti mišljenje Povjerenstva, koje će potom dati obrazloženo mišljenje u roku od 15 dana od dana primitka zahtjeva.

Zahtjev u ovom predmetu podnesen je od strane osobe koja nije obveznik postupanja iz članka 3. ZSSI/21-a, ali se njegov sadržaj odnosi na tumačenje odredbe ZSSI/21-a, stoga Povjerenstvo povodom podnesenog zahtjeva daje sljedeće očitovanje.

U zahtjevu podnositeljica traži očitovanje ima li direktor komunalnog poduzeća u cijelosti u vlasništvu jedinice lokalne samouprave pravo na isplatu neoporezivih primitaka po odluci trgovačkog društva i ako ima, na koje primitke ima pravo.

Člankom 3. stavkom 1. točkom 40. ZSSI/21-a propisano je da su obveznici u smislu navedenog Zakona predsjednici i članovi uprava trgovačkih društava u kojima jedinice lokalne i područne (regionalne) samouprave imaju većinski udio, slijedom čega su direktori trgovačkih društava u većinskom vlasništvu jedinice lokalne samouprave obveznici primjene spomenutog Zakona.

Člankom 5. stavkom 1. točkom 2. ZSSI/21-a propisano je da je plaća obveznika svaki novčani primitak za obnašanje javne dužnosti, osim naknade putnih i drugih troškova za obnašanje javne dužnosti.

Člankom 7. točkom d) ZSSI/21-a propisano je da je obveznicima zabranjeno primiti dodatnu naknadu za poslove obnašanja javnih dužnosti.

Temeljem članka 32. stavka 1. podstavka 4. ZSSI/21-a u nadležnosti Povjerenstva je izrada smjernica i uputa obveznicima u svrhu učinkovitog sprječavanja sukoba interesa.

Visoki upravni sud Republike Hrvatske u presudi, poslovni broj: Usž-4335/19-3 od 14. listopada 2021., tumači da se prigodne nagrade do propisanog iznosa, božićnica i regres za godišnji odmor ne smatraju plaćom dužnosnika u smislu odredbe članka 4. stavka 1. tada važećeg Zakona o sprječavanju sukoba interesa („Narodne novine“, broj 26/11„ 12/12., 126/12., 48/13., 57/15. i 98/19., u daljnjem tekstu: ZSSI/11), već primitci dodatnih naknada za poslove obnašanja javnih dužnosti.

Dana 31. siječnja 2022. Povjerenstvo je donijelo Smjernicu broj 711-I-134-R-34/22-01-17 kojom je, u svrhu učinkovitog sprječavanja sukoba interesa, obrazložilo da odredbe novog ZSSI/21-a koji je stupio na snagu 25. prosinca 2021., na istovjetan način u članku 7. točki d) zabranjuju primanje dodatnih naknada kako je to bilo propisano u članku 7. točki d) ZSSI/11-a, te da je plaća u članku 5. stavku 1. točki 2. ZSSI/21-a definirana na identičan način kao u članku 4. stavku 1. ZSSI/11-a, slijedom čega se obrazloženje iz navedene presude primjenjuje u cijelosti na obveznike iz članka 3. ZSSI/21-a.

Dana 12. travnja 2022. Povjerenstvo je donijelo Dopunu Smjernice o zabrani primitka dodatne naknade broj 711-I-518-R-34/22-02-17 kojom je dodatno uputilo obveznike koje novčane primitke smiju ostvarivati pored plaće koju primaju za njezino obnašanje.

Smjernica od 31. siječnja 2022. i Dopuna Smjernice od 12. travnja 2022. objavljene su na mrežnim stranicama Povjerenstva na poveznici: <https://www.sukobinteresa.hr/hr/guidelines> te se stoga podnositeljica upućuje izvršiti uvid u navedene akte.

Slijedom svega navedenog, Povjerenstvo je dalo očitovanje kao što je navedeno u izreci ovoga akta.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Podnositeljici zahtjeva, putem e-maila
2. Objava na internetskoj stranici Povjerenstva
3. Pismohrana